I

Sar qomat Parizod

o'sdi g'amlardan ozod.

Bahor yanglig' ochildi,

Gullar yanglig' sochildi.

Chiroyidan ovoza,

Elga tarqaldi toza.

Har yerga doston bo'ldi,

Dostonga bo'ston bo'ldi.

Ko'rmaganlar ko'rishni,

Ko'rganlar o'ltirishni

Qilar bo'ldilar orzu,

Barcha toshu tarozu

Shu gapni o'lchar bo'ldi,

So'zlar oltin-zar bo'ldi.

Shaydolar ko'p beqaror,

Yigitlar bo'ldilar zor.

Tun keldi-yu shom ketdi,

Uyqudan orom ketdi.

Hamma bo'ldi xaridor,

Qizidi katta bozor.

Elchilar yog'ildilar,

Katta g'avg'o qildilar.

Lekin u odam sevmas,

Doim o'zi bilan mast.

Eldagi navqironlar,

Navqiron pahlavonlar

Unga aslo yoqmaydi,

Oshiqlarga boqmaydi.

Yuragida sevgi yo'q,

Qalbi marmarday sovuq.

U odamlik qarzini,

Sevguvchining arzini

Olib orqaga tashlar,

Shuncha-shuncha otashlar

Eshigida so'nadi,

Otashdan kul unadi.

Bahri ochilmaydi hech,

Chehrasi kulmaydi hech.

Elchi bo'lib kelganlar,

Qizning sirin bilganlar

Noumid qaytadilar,

Mardumga aytadilar.

Xalq ichida Parizod

Chiqaradi yomon ot.

\* \* \*

o'z qizidan pushaymon

Bo'lib shuning uchun xon

Kecha-kunduz o'ylaydi,

Yoz bilan kuz o'ylaydi:

"El rasmini qilmagan,

Sevgi nima bilmagan,

Qari qizni netayin?

Chiqib qayga ketayin?

Qaylarga urayin bosh?

Buncha sovuq, bag'ri tosh

Qizni qaydan yaratdim?

o'zimni o'tga otdim.

Men nimaga yarayman,

Yurtga qanday qarayman.

Boshimga bu Parizod

Balolar keltirdi bot".

\* \* \*

Qizini chaqirib xon,

Shunday boshladi fig'on:

"Eshit, qizim Parizod,

Chiqaribsan yomon ot.

Sening ba'g'ring tosh emish,

Ko'zlaring beyosh emish,

Aslo sevmas emishsan,

Erga chiqmam, demishsan.

Men malomatga qoldim,

Zo'r qiyomatga oldim.

Sening yomon dostoning

Meni tuproq bilan teng-

Qilib uyatga qo'ydi,

Meni bepichoq so'ydi.

Qizim men ham qaridim,

Go'rga tomon daridim.

Yoshim yetmishga bordi,

Soch-soqolim oqardi.

Yurak bag'rimni o'yding,

Meni nomusga qo'yding.

Otangga berma azob,

Azobga qolmagan tob.

Tosh yuraging yumshasin,

Eshitsin qalblar sasin.

Otang hurmati uchun

Ko'rsat mardlikning kuchin.

Kel, birovga ko'ngil ber,

Bir yigitga deb gul ber.

Bir oz andishaga bor,

Meni g'avg'odan qutqor!"

II

Parizod o'ylab qoldi,

Ko'p uzoq begap qoldi.

"mayli,- dedi u xonga,

Bir umid solib jonga,-

Yolg'iz bir shart qo'yaman,

Bajarganni suyaman.

Hovlida bor zo'r chinor,

Chinor emas, u bird or.

Biladi juda ko'p sir,

Yashar yuz yil-bir asr.

Yoshi ko'pga ketadi,

Bosh ko'kka yetadi.

o'lkaga jar solaman,

Yerlarga zar solaman.

Shartim shuki, ot bilan,

Go'yoki qanot bilan

Shu chinorga chiqqanga,

Chiqib uni yiqqanga

So'zsiz xotin bo'laman,

Go'zal otin bo'laman.

Barcha qarshimdan o'tsin,

Mard o'zini tanitsin.

Agar shunda ham qalbim

Yumshamasdan qolsa jim

Uzib olib otarman,

Qassoblarga sotarman".

Shunday degach Parizod,

Xon bo'ldi poyonsiz shod.

Jarchilarni chorlatdi,

Har biriga so'z qotdi:

"Yurtga xabar beringiz,

Aytingiz har biringiz,

Xon qiziga xaridor,

Parizod husniga zor

Bo'lganlarga baxt kuldi,

Birgalashib taxt kuldi.

Qo'rqmasdan kela bersin,

Baxtini bila bersin.

Sharti shulkim, ot bilan,

Go'yoki qanot bilan

Zo'r chinorga chiqqanga,

Chiqib uni yiqqanga,

Parizod xotin bo'lur,

Bir go'zal otin bo'lur.

Ayting, har bir mard kelsin,

Har bir mard bedard kelsin.

Sinasin o'z baxtini,

Baxti qo'llasin uni.

Ko'rganlar olsin darmon,

Ko'rmagan qilsin armon".

III

Har yoqqa xabarchilar-

Tili uzun jarchilar

Chopa-chopa ketdilar,

Bozorlarga yetdilar.

Karnay, sunray chaldirib,

Suyunchilar oldirib,

Qildilar katta e'lon.

Xabarlar ketdi har yon.

Xonning xabarin olib,

Hamma birdan qo'zg'olib,

Zo'r shov-shuv bo'lib qoldi.

Yurtga gap to'lib qoldi.

IV

Ertasiga barcha el,

Kela berdi bog'lab bel.

Chavandoz, pahlavonlar,

Barcha sohibqironlar

Otlarni gijinglatib,

Qamchilarni o'ynatib,

Kela berdilar bari,

Kattakon chinor sari.

Baxmal jabduqlar urib,

Suluv qizlarday yurib,

Arg'umoqlar chopdilar,

Yer va ko'kni yopdilar.

So'liqlarni tishlashib,

Mast bo'lishib kishnashib,

Dunyo-dunyo chang-to'zon

Ichida qolib osmon,

Kela berdilar bari

Kattakon chinor sari.

Chumoliday chuvashib,

Qir va tog'larda oshib,

Suv bo'ylarida yotib,

Yurganda o'qlar otib,

Oshiqlar poda-poda

Bo'lib cho'lu sahroda,

Kela berdilar bari

Kattakon chinor sari.

Xon qizin olmoq uchun,

Elga sinalmoq uchun,

Baxtim bormi ekan, deb,

Menga yormi ekan, deb,

Kela berdilar bari

Kattakon chinor sari.

V

Yetti kecha, yetti kun,

Yetti kunduz, yetti tun

Zo'r chinorga chiqmoqqa,

Chiqib uni yiqmoqqa

Hamma xezlab ko'rdilar,

o'zni o'qday urdilar.

Necha manman deganlar,

Ilon po'stin yeganlar

Yiqila berdi bir-bir,

Makon bo'la berdi yer.

Chinor hech silkinmadi,

Bir shoxi ham sinmadi.

Qushday uchib kelganlar,

Shamol kabi yelganlar

Yarim yo'lda tindilar,

Yana otga mindilar.

Yana xezlab ko'rdilar,

o'zni o'qday urdilar,

Murod hosil bo'lmadi,

Ko'ngillari to'lmadi.

Ilonday chirmashganlar,

Chirmashib tirmashganlar

Yana qaytdilar ketga,

Chiqa berdilar chetga.

Qancha suluv arg'umoq

Yiqilib bo'ldi cho'loq.

Qancha-qancha chavandoz

Bo'ldi tuproq bilan soz.

Ko'plarning beli sindi,

Ko'plarning umri tindi.

Kunlar o'tdi va ammo

Hal bo'lmadi muammo.

Zo'r chinorga chiqmoqqa,

Chiqib uni yiqmoqqa

Hech kim erisholmadi,

Jumboqni yecholmadi.

Kelganlar bo'lib hayron,

Ko'plar bo'lib pushaymon,

Bir-bir tarqab ketdilar

Manzillarga yetdilar.

VI

Bu hollarni ko'rib xon,

Yutdi laxta-laxta qon.

Parizod xunob bo'ldi,

Xunobu betob bo'ldi.

Qiz berganni qarg'ishlab,

Peshonasiga mushtlab,

Yana axtarib chora,

Xon o'rtandi tobora.

Odamlarni chaqirdi,

o't ichida baqirdi:

Bu maydonga kirmagan,

Bizning shartni bilmagan

Ayting, yana kim qoldi?"

Hamma odam jim qoldi.

Og'ir o'yga botdidilar,

Oxir shuni aytdilar:

"Yolg'iz bir Bunyod qoldi,

o'sha bir beot qoldi.

U bir cho'pon bechora,

Bu ishga topmast chora.

Parizodga teng bo'lmas,

Kiyimiga yeng bo'lmas.

Chinorga chiqolmas ham,

Chiqolmas, yiqolmas ham".

Xon hech quloq solmadi,

Pisandiga olmadi:

"Bu gaplar bari bekor,

Bu bilan hech bitmask or.

Qayda bo'lsa ham Bunyod

Topib keltirilsin bot!

Men otimni beraman,

Qanotimni beraman.

Agar chinorga chiqsa

Va chiqib uni yiqsa

Ahmoq, bees bo'lsa ham,

Moxov v apes bo'lsa ham,

Mening qizim Parizod

Unga xotin bo'lur bot".

Bunyodni tog' tagidan,

Daryoning etagidan

Topib keltirdilar bot,

Xon berdi noiloj ot.

Zo'r chinorga qarandi,

Ichida bir g'ash yondi.

Tanini qurshab o'tlar,

Chinor shoxi bulutlar

Orasida ko'rindi,

Bunyod fikr surindi.

Yonidagi uchqur ot

Chiqarib bir zo'r qanot,

Ko'kka qarab kishnadi,

Yolin tarab kishnadi.

Butun atrof xaloyiq

Bilan to'lib ketdi liq.

Hayot umri qurib, xon

Tikilar edi hayron.

Ne bo'larkin, der edi,

Zahar-zaqqum yer edi.

Talvasada Parizod,

Cekar edi fig'on, dod.

Bunyodga g'ayrat kirdi,

Yuragiga dard kirdi.

Yurib bahodirona,

Otga mindi mardona.

Qattiq bir qamchin soldi,

Yolg'on emas, chin soldi.

Ot yashinday qo'zg'aldi,

o't singari yo'l oldi.

Bulutlar orasida,

Osmonning qorasida,

Yozib borar qulochin,

Go'yo bir buyuk lochin

U chinorga o'tirdi,

Go'yoki o'qday urdi.

Chinor tomiri bilan,

Ko'karga yeri bilan

Qo'porildi guvillab,

Shamol kabi uvillab.

Zo'r shoxlar yerga ketdi,

Tomir osmonga yetdi.

Yer uzra tushib Bunyod,

Bo'lib dunyo-dunyo shod,

Go'zal duldul otida,

Otining qanotida.

Ko'zlarida zo'r yog'du,

Kulib turar edi u.

Ko'rsatguvchiga zo'r ish,

El so'zlar edi olqish.

Yurak yorilguday xon

Xursand edi bepoyon.

Parizod bo'lib behold,

Turib qolgan edi lol.

VII

To'y bo'ladi deya el,

Bosa berdi go'yo sel.

Barcha shoshiqar edi,

To'y deb oshiqar edi.

Qotib qolgan Parizod

Oldiga keldi Bunyod.

Sekin qo'lin uzatdi,

Qalbiga zo'r tosh otdi.

Parizod bir emrandi,

Qosh-qovog'I chimrandi.

"To'g'ri,-dedi,-sen yutding,

Sovuq qo'limni tutding,

Nima qilay, roziman,

o'zimdan noroziman.

Baxtim ochilmadi hech,

Aytganim bo'lmadi hech.

Faqat, agar unasang,

Unab yo'lga jo'nasang,

Yana bir shart qo'yardim,

Yana sinab ko'rardim.

Shundan so'ngra umrbod

Senga bo'lar Parizod".

Bunyod hm rozi bo'ldi,

"Gapir,-deya bukildi,-

Gaping bo'lsa ayta ber,

Ko'ngling to'lsa ayta ber.

Har bir ishni bilarman,

Har nimani qilarman.

Ko'nglingni olomasam,

Bir orom sololmasam.

Yo'ldosh bo'lolmasman hech,

Sen ham unday yordan kech".

Tikka turib, Parizod-

Shartin eshitdi Bunyod.

VIII

"Kun botarda bir yovuz

Dev bor emish yalmog'iz.

Odamga dushman emish,

Qon emish unga yemish.

Har musibat, har ofat,

Har bir mudhish kasofat,

Barcha jabru jafolar,

Hamma dardu balolar

o'shandan kelar emish.

Odamlarni yemirish

Bilan bo'lar emish shod,

Ko'ngli g'amlardan ozod.

o'zi balo tog'ining

Va ofat bulog'ining

Boshida o'ltirarmish

Kunu tunu, yoz ham qish.

Uni ko'rgan har chaman

Qo'yarkan tuproqqa tan.

U tikilgan har bir gul

To'kilar ekan butkul.

Uni ko'rgan har bir jon

Tez bo'lar ekan xazon.

Daryolar qurir ekan,

Baliqlar churir ekan.

Undan har kun tabiat

Olar ekan qora xat.

Ikki oyu ikki yil

Yursang bog'lab mahkam bel

Makoniga borarsan,

Andomiga qararsan.

o'rtangizda jang bo'lur,

Ikki olam tang bo'lur.

Shuni jangda o'ldirsang,

Hayotini so'ldirsang.

Qo'ling bilan odamzod

Balodan bo'lsa ozod,

Devni o'ldirib agar,

Qaytib kelsang bezarar,

Shu kuni to'y boshlarmiz,

g'am-g'ussani tashlarmiz".

IX

Parizod yerga boqdi,

Bunyodni o'tlar yoqdi.

Bo'lib xonning holi tang,

Qotib qoldi hangu mang.

Kalavasi chuvaldi,

Bor umidi yo'qoldi.

Taajubda xaloyiq

Ko'ziga yosh oldi jiq.

Bunyod uzoqqa boqdi,

Charvoqqa, toqqa boqdi.

Nazari cho'lga tushdi.

Huv deya yo'lga tushdi.

Ko'zdan yo'qoldi shu on,

Tarqaldi hamma hayron.

Baland tog'lardan oshdi,

Daralarda adashdi.

Vodiylarga ko'z yoshi

To'kib aylandi boshi.

Daryolardan o'tdi ul,

Yana uzoq ketdi ul.

Yurti qoldi uzoqda,

Tushunchasi tuzoqda.

Zo'r bir ishga qo'shib bosh,

o'ziga o'zi yo'ldosh,

Uzoq cho'llarga yetdi,

Qaynoq ko'llarga yetdi.

Poyoni yo'q keng sahro

o't purkab soldi sado.

Oyog'I ostida qum

Yotadi uyum-uyum.

Biror ko'kat ko'rinmas,

Bir jonivor urinmas.

Yoniga tushib quyosh,

Kuyar edi ichu tosh.

Boshdan ter quyar edi,

Oyog'I kuyar edi.

Halqumlari bo'lib qoq,

Toqatlari bo'lib toq,

Qimirlar edi sekin,

Zo'rg'a olar edi tin.

X

Bir yildan so'ng banogoh,

Bir sirdan bo'ldi ogoh.

Poyoni yo'q keng cho'lda,

Qaynagan qumlik ko'lda

Bir zo'r daraxt ko'rindi,

o'shanga ko'zi to'ndi.

Ko'p toliqqan bu odam

Shu tomon qo'ydi qadam.

Daraxt qurigan edi, qurib churigan edi.

Edi minglar yoshida,

Uning baland boshida-

Qush uyasi bor edi,

Ham zo'r hamda tor edi.

Daraxtga bir zo'r ilon

Chirmashib, u oshiyon.

Sari zahar sochardi

Ham og'zini ochardi.

Chaqalar chirqirashib,

Faryod qilib tutashib,

Onani kutar edi,

Qon, zardob yutar edi.

Bag'rini o'rtab bu dod

Yaqinroq bordi Bunyod.

Yordamga fahmi keldi,

Qushlarga rahmi keldi.

Qilichini chiqarib,

Daraxt yoniga borib,

o'sha yovuz ilonni,

Xunuk va mudhish jonni

To'grab tashladi shu on,

Qumlar bo'ldi qizil qon.

Chaqalar omon qoldi,

Ancha omon jon qoldi.

Chaqalarni qutqarib,

Ilonni qonga qorib,

Daraxtning soyasida,

Uya himoyasida

Uzoq uyquga ketdi,

Joniga orom yetdi.

Kun choshgohdan oqqanda,

Quyosh tikka boqqanda,

Qo'zg'algan kabi bo'ron,

Guvillab qoldi osmon.

Yashin uchganday bo'ldi,

Poda ko'chganday bo'ldi.

Ko'kni tutib qanoti,

Butun olamning oti-

Semurg' qush kelib qoldi,

Bunyodni bilib qoldi.

Changalida zo'r arslon,

Tumshug'ida botmon don,

Ko'zi ichidagi o't

Olamni qilib nobud,

Uyasiga qo'nmasdan,

Bir oz bo'lsin tinmasdan

Bunyodning boshi uzra

Chiza berdi doira.

Jahon buzib o'kirdi,

Qh-qah urib bo'kirdi.

Yemak uchun odamni,

Torta berdi u damni.

Chaqalari chirqirab,

Ko'z yoshlari tirqirab,

Yalindilar: qizg'an, deb,

U bir gunohsiz jon, deb:

"Qizg'an, ona, o'ksizni,

o'sha qutqazdi bizni.

Bo'lmasa o'lar edik,

Ochilmay so'lar edik.

Bizni yer edi ilon,

Ayrilarding, onajon".

XI

Semurg' o'ylanib qoldi,

Qalbini shafqat oldi.

Qumning bag'riga botgan,

Quyoshda kuyib yotgan

Bunyodga soya soldi,

Qanot ostiga oldi.

Qush nomli bu buyk zot,

Undagi kumush qanot,

Butun borliqni tutdi,

Bor osmonni berkitdi.

Bunyod salqin soyada,

Bunday zo'r himoyada

Yeti tunni uxladi,

Yeti kunni uxladi.

Uyg'ona bermagach u,

Bosib tobora uyqu,

Semurg' daryoga ketdi,

Hayal o'tmasdan yetdi.

Suvni shimirdi cho'llab,

Qanotlarini ho'llab.

Shu zamon uchib keldi,

Jaladay ko'chib keldi.

To'xtab Bunyod qoshida,

Bir silkindi boshida.

Bunyod uyg'ondi darhol,

Uni lol etdi bu hol.

Birdan turib seskandi,

Qushni ko'rib seskandi.

Odamlarga o'xshabroq

Semurg' boshladi so'roq:

"Ikki ming yildan beri

Shu keng sahroning yeri

Bo'lmishdir menga makon.

Mendan boshqa biror jon

Kelolmadi bunga hech.

Qumlar ko'chib erta-kech,

Vatanidan ajraldi,

Sahro giyohsiz qoldi.

Qurtlar sarson bo'ldilar,

Uchgan qushlar o'ldilar.

Bunda faqat topdi jon

Sen halok qilgan ilon.

Hech yog'madi yomg'ir ham,

Yer ko'rmadi zarra nam.

Qadam bosmadi inson,

Darimadi hech hayvon.

Shuncha yil yolg'iz turdim,

Yer va osmonni ko'rdim.

So'yla menga, ey, odam,

Boshingga tushdi ne g'am?

Zo'r bir mardlik qilibsan,

Lekin bekor kelibsan.

Tilagingni ayt menga,

Ne ko'mak beray senga?"

XII

"Meni go'zal Parizod

Jo'natdi,- dedi Bunyod.-

Dunyoni g'amga ko'mgan,

Jafo-alamga ko'mgan

Devni bir ko'rmoqchiman,

Ko'rib o'ldirmoqchiman.

Odamlarga baxt bermoq,

Baxtlilarga gul termoq

Eldan shiorim bo'ldi,

Nomus va orim bo'ldi.

Shuni qilsam Parizod,

Yorim bo'lib, qilur shod".

Qush dediki: "ey, inson,

Bekor bo'libsan sarsonj.

Parizod xo'p aldapti,

Qo'rqinch yo'llarga sopti.

Xonning qizi dev bilan

Oshna edi burundan.

Yomon ko'rganlarini,

Dushman bilganlarini

Yo'llar edi o'shanga,

Do'st emas ekan senga.

Sen bu yo'lda o'lursan,

Aniq, qurbon bo'lursan.

Devga bormay qo'ya qol,

Boshqa qizni deya qol".

Esga kelib Parizod:

"Qaytmayman",-dedi Bunyod.-

"Sher izidan qaytmaydi,

Er so'zidan qaytmaydi.

Uni ko'mguncha uyat

o'lgani yaxshiroq bot.

Shuning uchun boraman,

Nima bo'lsa ko'raman".

XIII

Qushda mehr uyg'ondi,

Qizg'anish bilan yondi.

"Kel, esa ustimga chiq,

Mening qanotimga chiq.

Bir nafas o'ltirgin jim,

Bir nafas ko'zingni yum.

Men kuningga yarayin,

Seni olib borayin.

Dengizlardan o'tganda,

Dunyoni suv tutganda,

Ko'zlaring ochilmasin,

Xayoling sochilmasin.

o'zingni yo'qotmagil,

Yana suvga otmagil.

Seni olib borarman,

Kurashingga qararman.

o'lsang gunoh o'zingda,

Qo'rquv bilmas so'zingda.

Agar devni o'ldirsang,

Yerni qonga to'ldirsang,

Yana olib qaytarman,

Ofarinlar aytarman".

Qanotga chiqdi Bunyod,

Ko'zini chirt yumdi bot

Va Semurg' qildi parvoz,

Dunyoni tutdi ovoz.

Kun botar tomon ketdi,

Kun yotar tomon ketdi.

Semurg' ostida dunyo

Aylangan bo'ldi go'yo.

U o'qday uchib o'tdi,

Yashinday ko'chib o'tdi.

Yeru ko'kka soldi jar,

Shovqiniga dunyo kar.

Xezlanganda yurt oldi,

o'lkalar ketda qoldi.

Qolmay o'tmagan yeri,

Uch-ucha oxiri

o'rmonlikka yetishdi,

Shivillab pastga tushdi.

Yalmog'izning qoshidan,

Daraxtlarning boshidan

Vabo o'tganday bo'ldi,

Balo yetganday bo'ldi.

Semurg' bir silkindi bot,

Ko'zini ochdi Bunyod.

Kun botarda bir o'rmon,

Unga bo'ldi namoyon.

Daraxtlarga ko'z soldi,

Og'ir hayratda qoldi.

Tikildi suq kirgudak.

Bunda o'sgan bir terak

Boshi osmonga yetgan,

Ko'kka chirmashib ketgan.

Atrofga jilva qildi,

Nafaslari tiqildi.

Semurg' dedi:"Ey, botir,

Kel endi o'rningdan tur!

Borib dushmaningni top,

Qilich sol, bo'ynidan chop.

Jo'na, baxting bor bo'lsin,

o'tkir qilich yor bo'lsin.

Seni shunda kutarman,

Kelmasang, qon yutarman"-

Va u ko'zdan yo'qoldi,

Bir kesak bo'lib qoldi.

Bunyod o'rmonga kirdi,

Suv kechib, qonga kirdi.

o'tkir qilich qo'lida,

Borar ekan, yo'lida

Daraxtlar qular edi,

Yirtqichlar o'lar edi.

o'rmonda harnaki bor,

Qurtu qushu jonivor

Qarshi olar edilar

Nazar solar edilar.

Bu ham bo'lar, deb, qurbon,

Edilar ko'p pushaymon.

Chumchuqlar chirqirardi,

Bulbul yig'lab turardi.

Bunyod esa mardona,

Mardu bahodirona.

o'rmonda borar edi,

Devni axtarar edi.

Oshiqardi, ko'ray, deb,

Qarshisida turay, deb.

Qilar edi ko'p armon,

Topay deb dardga darmon.

XIV

Bunyod yeti kun kezdi,

Yeti qora tun kezdi.

Eng oxiri tun chog'i

Bir hid sezdi dimog'i.

Tani jimirlab ketdi,

Qalbi qimirlab ketdi.

Bora berdi u hamon,

Guvillab qoldi har yon.

o'rmon shatirlab qoldi,

Burglar patirlab qoldi.

U yana yurdi bir oz,

Oxir dev chiqdi peshvoz.

Sekin-sekin yurardi,

Qah-qah urib turardi.

Dumidan boshigacha,

Boshdan oyog'igacha

Xursandlik olgan edi,

Shodlikda qolgan edi.

Zahar tomar tishidan,

o'lim yog'ar ishidan.

Shoxi osmonda edi,

Tirnog'I qonda edi.

Bunyodga kulib boqib,

Nafsiga yigit yoqib:

"Salom, o'g'lim kel,"-dedi.-

Dushman emas el,-dedi.-

Omon-eson bormisan?

Parizodga yormisan?

Go'zal qizim, omonmi?

Sho'x yulduzim, omonmi?

Tilagingni ayt menga,

Ne murod kerak senga?"

Yigit so'zga boshladi,

Gapni tizib tashladi.

"Bunyod senga el emas,

El bo'lganni dev yemas.

Sen biro fat emishsan,

Zo'r qabohat emishsan.

Odamizodning yovi,

o'g'lonlarning go'rkovi

o'zing emishsan yolg'iz.

Parizod deganing qiz,

Qancha do'sting bo'lsa ham,

Alam yutib o'lsa ham,

Boshingga yetajakman,

o'ldirib ketajakman".

Bunyod qilich chiqardi,

o'rmon yaltirab qoldi.

Bunyodning qahri keldi,

Devning ham zahri keldi.

Ko'zlaridan o't sochdi,

o'rmonlikdan tun qochdi.

U har og'iz ochganda,

U har bir o't sochganda,

Zo'r bir yong'in ketardi,

Qancha o'rmon bitardi.

Nafasidan zo'r bo'ron

Qo'zg'alar edi har yon.

Tomirlar ko'char edi,

Darxtlar uchar edi,

Osmonni qushlar tutib,

Hammasi ham qon yutib,

Chirqirashib turardi,

Zo'r kurashni ko'rardi.

To'kilar edi qonlar

Barcha yirtqich hayvonlar

Kezardi besaranjom

Saqlab qolmoq uchun jon.

Bunyodni yutmoq uchun,

Bo'g'zidan tutmoq uchun

Dev hamla qilar edi,

Ba'zida qular edi.

Otashda edi ichi,

Bahodirning qilichi

Yaltirardi boshida,

Kular edi qoshida.

Bunyod qilich solganda,

Har bir sirmab olganda,

Devni uzib o'tardi,

Uzib, buzib o'tardi.

To'xtamadi qonli jang,

Bo'ldi devning holi tang.

Ikki kunu ikki tun

Solishdi ular butun.

Tinimni bilmadilar,

Yarashga kelmadilar.

Bunyod qilichi bilan,

Zaharli uchi bilan

Devni burdalay berdi,

Qilich qon yalay berdi.

Dev makon qurgan o'rmon

Boshdan-oyoq bo'ldi qon.

Qilichni har solganda,

Har bir simrab olganda,

Bir joyni olib o'tdi,

Bir rahna solib o'tdi.

Oxiri jon qolmadi,

Jonu darmon qolmadi.

Qilich bo'g'zidan tutgach,

Tog' kabi yorib o'tgach,

Dev harsillab quladi,

Bir qarsillab quladi.

Dev qulab yiqilganda,

Birdan yakson bo'lganda,

Yerlar qimirlab ketdi,

Zilzila gurlab ketdi.

Cho'zala tushgan chog'I,

Devning boshi oyog'i

o'rmonni tutib ketdi,

Sig'may chetga ham o'tdi.

U tipirlab berdi jon

Va jimjit bo'ldi o'rmon.

Shundan so'ng botir Bunyod

Bo'lib o'zida yo'q shod,

Qilichni yuvib oldi,

Bir o'pib, qinga soldi.

Parrandalar barchasi,

Go'zali, oy parchasi

Botirni uzatdilar,

Olqishlab kuzatdilar.

Yigit Bunyod mardona,

Mardu bahodirona

Yurib o'rmondan chiqdi,

g'avg'o va qondan chiqdi,

Botir g'oyat beqaror,

Semurg'iga intizor

Turar edi ko'z tutib,

Har ko'zini yuz tutib.

Kesak bo'lib yotgan qush

Go'yo ko'rgan kabi tush

Qonlar to'kilganini,

Bunyodning yengganini,

Botirning g'ussadan pok,

Dev bo'lganini halok-

Bilar edi hammasin.

Kesak bo'lib, ko'lkasin

Yerga solib yotardi,

Orom olib yotardi.

Bunyod kelgan zamon ul

Shodlikka to'ldi butkul.

Bir aylanib qush bo'ldi,

Bunyod ko'ngli xush bo'ldi.

Botir izidan o'pdi,

Ikki ko'zidan o'pdi.

Dedi: "Kel, ustimga chiq,

Mening qanotimga chiq!

Endi ketga qaytaylik,

Elga doston aytaylik.

Botir yigit ketdik, bo'l!

Kelgan joyga yetdik, bo'l!"

Botir qanotga chiqdi,

Zo'r "duldul ot"ga chiqdi.

Ko'zini yumgan zamon,

Xayolga cho'mgan zamon

Semurg' ko'kda yo'l oldi,

o'rmonlar ketda qoldi.

Bir yurt ko'chib borganday,

Ko'chib uchib borganday

Shovqin-suron zo'r edi

Va beimkon zo'r edi.

XV

Go'zal qush qanotida,

Ko'kning chopqir otida

Uchib borarkan, Bunyod-

Xayolida Parizod.

Qush keng sahroga yetdi,

Iniga qarab ketdi.

"Ey, Bunyod< ko'zingni och,

Jahonni ko'r, nazar soch!

Endi yo'lni toparsan,

Kerak bo'lsa choparsan.

Bor, yaxshilar yor bo'lsin,

Botir, baxting bor bo'lsin".

Qaytadan qo'l ushlashib,

Semurg' bilan xushlashib,

Bir-birini quchoqlab,

Mehru muhabbat bog'lab,

Ajraldilar ikkovlon.

Bunyod jahonni javlon

Urib yana yo'l ketdi,

Sahro bilan cho'l ketdi.

XVI

Tog'lar oshdi, qir oshdi

Oylar bo'yi adashdi.

So'nggi qirdan o'tganda,

o'z yurtiga yetganda.

Kunlarini sanadi,

Tunlarini sanadi.

Angladi, rosa uch yil

Kezganini muttasil.

XVII

Rosa uch yil o'tganda,

Olamni gul tutganda.

Yam-yashil erta bahor,

Parizodga intizor.

Bunyod bo'ldi namoyon-

Ham xursandu ham hayron.

Yuragi urib keldi,

Olamni ko'rib keldi.

Parizodni so'roqlab,

Bag'rini o'tda dog'lab.

Xonning eshigin qoqdi,

Erib suv bo'lib oqdi.

Parizodni ko'rgali,

Ahvolini so'rgali.

Jahonni urib javlon,

Semurg' bilan ikkovlon.

Osmonda uchganini,

Yovuz devning tanini

Qilichda to'g'raganin,

Olganing uning jonin

So'ylagali shoshardi,

Daryo kabi toshardi.

Qalbini bir og'ir g'ash

o'rtardi misli otash.

Bir shubhasi bor edi,

Shubha do'sti zor edi.

Ne kechdi pari holi,

So'lmadimi niholi?

Uzoq uch yil muttasil

Nelar qildi ekan ul?"-

Deya azob cekardi,

Zo'r iztirob chekardi.

\* \* \*

Bunyod saroyga kirdi,

Taxt turgan joyga kirdi.

o'zini yo'qotdi xon

Botirni ko'rgan zamon.

Xonning yuziga qarab

Qalbi ichra oralab,

Bunyod bahodirona,

So'z boshladi mardona:

"Olamni ko'rib keldim,

Devni o'ldirib keldim.

Daryolarni qurutgan,

Baliqlarni churitgan.

Insonni dardu balo

Bilan qilgan mubtalo

Yovuzning oti o'chdi,

Otu hayoti o'chdi.

Kerakkim, qilmay jafo,

Va'daga aylab vafo,

Parizodni bergaysan,

Ul ozodni bergaysan.

To'y boshlamoq lozimdir,

Kuy boshlamoq lozimdir".

Qovog'ini uyib xon,

Uyatiga kuyib xon,

So'zga kirishdi ojiz:

"Senga va'da qilgan qiz

So'zingga javob bersin,

Kerak bo'lsa tob bersin.

Ixtiyori o'zida,

Turgan bo'lsa so'zida.

To'y boshlarmiz shul zamon,

Bo'lisharmiz shodmon.

Qani Parizod kelsin,

o'sha hur, ozod kelsin".

Mulozimlar chopdilar,

Parizodni topdilar.

Paydo bo'lgach Parizod,

Hayratda qoldi Bunyod.

Ixtiyori yo'qoldi,

Sovuq bir terda qoldi:

Xonning qizi Parizod

g'amgin emas, juda shod,

o'g'lin oldiga solib,

Qizini qo'lga olib,

Kelar edi ul tomon,

Boqar edi ko'p yomon.

Bunyod hangu mang qoldi,

Holi zori tang qoldi.

Unga Parizod makkor

Shularni qildi izhor:

"Cho'ponni sevolmadim,

Hech ko'ngil qo'yolmadim.

g'urbatga qorganimning,

Devga yuborganimning

Sababi shunda edi,

Ko'nglim tugunda edi.

o'lib ketar, deb edim,

Churib ketar, de bedim.

Qancha botir bo'lsang ham,

Zo'r bahodir bo'lsang ham.

To'shaging xas deb bildim,

Aslingni past deb bildim.

Sevolmadim seni men,

Chunki men xon qizimen.

Men saroyning eriga,

Otamning vaziriga

Allaqachon tekkanman,

Shart qilib safarga san

Chiqib ketgan kuningda,

Yo'lda bo'lgan tuningda

To'y bo'lib o'tgan edi,

Hamma ish bitgan edi".

\* \* \*

Yerga tikilgancha xon

Jim qoldi uzoq zamon.

Parizod yerga boqdi,

Bunyod o'tda tutoqdi.

Ne aytarin bilmasdan,

Tili so'zga kelmasdan.

g'azabda yonar edi.

Yonar, qiynalar edi.

Parizodni, xonni ham,

Ikki nomard jonni ham

Qilichdan o'tkazmoqqa,

o'limga yutqazmoqqa

Hozir edi shul zamon,

o't ichida beomon.

Shu g'azab, shu o'ch bilan,

Shu qasos, shu kuch bilan

Saroyni tashlab chiqdi,

Ko'zini yoshlab chiqdi.

Bavafo xon qizini,

Nomard xonning o'zini,

Unutmadi hech qachon,

Qarg'ab o'tdi beomon.

1939-yil, 3-aprel